ระเบียบคณะกรรมการข้าราชการฝ่ายศาลปกครอง

ว่าด้วยเบี้ยประชุมกรรมการและอนุกรรมการ และค่าตอบแทนบุคคล

หรือคณะบุคคล (ฉบับที่ ๓) พ.ศ. ๒๕๔๖

 

 โดยที่เห็นสมควรกําหนดให้อนุกรรมการผู้ทรงคุณวุฒิที่มิได้เป็นข้าราชการฝ่ายศาลปกครองในคณะอนุกรรมการสามัญประจําสํานักงานศาลปกครอง ได้รับเบี้ยประชุมเช่นเดียวกับอนุกรรมการอื่นและปรับปรุงอัตราค่าตอบแทนหรือเบี้ยประชุมให้สอดคล้องกับสภาพเศรษฐกิจและภาวะค่าครองชีพในปัจจุบันเพื่อเป็นขวัญกําลังใจและเป็นธรรมมากยิ่งขึ้นแก่บุคคลที่ได้รับมอบหมายให้ปฏิบัติหน้าที่ในรูปของคณะกรรมการหรือคณะอนุกรรมการ

 อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล (ฉบับที่ ๓) พ.ศ. ๒๕๔๖” 

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกความในบทนิยามคําว่า “คณะอนุกรรมการ” ในข้อ ๓ ของระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล พ.ศ. ๒๕๔๔ และให้ใช้ความต่อไปนี้แทน

 “คณะอนุกรรมการ” หมายความว่า คณะอนุกรรมการซึ่งได้รับแต่งตั้งจากคณะกรรมการตุลาการศาลปกครอง จากประธานศาลปกครองสูงสุด จากคณะกรรมการข้าราชการฝ่ายศาลปกครองหรือจากเลขาธิการสํานักงานศาลปกครอง และหมายความรวมถึงคณะอนุกรรมการสามัญประจําสํานักงานศาลปกครองด้วย”

 ข้อ ๔ ให้เพิ่มความต่อไปนี้เป็นวรรคสองในข้อ ๕ ของระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล พ.ศ. ๒๕๔๔

 “กรรมการผู้ทรงคุณวุฒิในคณะกรรมการตุลาการศาลปกครองตามมาตรา ๓๕ วรรคหนึ่ง (๒) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ให้ได้รับเบี้ยประชุมเพิ่มขึ้นอีกหนึ่งเท่าของอัตราเบี้ยประชุมกรรมการตามวรรคแรก”

 ข้อ ๕ ให้ยกเลิกความในข้อ ๑๐ ของระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล พ.ศ. ๒๕๔๔ และให้ใช้ความต่อไปนี้แทน

 “ข้อ ๑๐ บุคคลดังต่อไปนี้ไม่มีสิทธิได้รับเบี้ยประชุมตามระเบียบนี้

 (๑) ประธานกรรมการ กรรมการ ประธานอนุกรรมการ อนุกรรมการ เลขานุการ หรือผู้ช่วยเลขานุการ ในคณะกรรมการหรือในคณะอนุกรรมการซึ่งได้รับการแต่งตั้งจากเลขาธิการสํานักงานศาลปกครองที่เป็นข้าราชการฝ่ายศาลปกครองหรือเป็นลูกจ้างสํานักงานศาลปกครอง

 (๒) ประธานอนุกรรมการ อนุกรรมการ อนุกรรมการผู้ทรงคุณวุฒิที่เป็นข้าราชการ ฝ่ายศาลปกครอง เลขานุการ หรือผู้ช่วยเลขานุการ ในคณะอนุกรรมการสามัญประจําสํานักงานศาลปกครอง”

 ข้อ ๖ ให้ยกเลิกอัตราเบี้ยประชุมกรรมการและอนุกรรมการท้ายระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล พ.ศ. ๒๕๔๔ ซึ่งแก้ไขเพิ่มเติมโดยระเบียบคณะกรรมการ  


ข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล (ฉบับที่ ๒) พ.ศ. ๒๕๔๕ และให้ใช้อัตราเบี้ยประชุมกรรมการและอนุกรรมการท้ายระเบียบนี้แทน

 ประกาศ ณ วันที่ ๑๒ พฤษภาคม พ.ศ. ๒๕๔๖

 อักขราทร จุฬารัตน

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

อัตราเบี้ยประชุมกรรมการและอนุกรรมการ



|  |  |
| --- | --- |
| ประเภทกรรมการและอนุกรรมการ | ครั้งละ (บาท) |
| กรรมการและอนุกรรมการทุกประเภท | ๕๐๐ |

1. ประกาศในราชกิจจานุเบกษา เล่ม ๑๒๐ ตอนที่ ๔๕ ก หน้า ๒๔ วันที่ ๒๒ พฤษภาคม   
พ.ศ. ๒๕๔๖ [↑](#footnote-ref-1)